L'Ajuntament de Bétera es prepara per a celebrar unes festes lliures de violència masclista
14 de juliol de 2023

• L'àrea de Dona i Igualtat posa en marxa la campanya “Que no t'amarguen la festa” per a sensibilitzar i conscienciar a la ciutadania.

• Els Majorals 2024 ja compten amb el material d'aquesta iniciativa que es repartirà en el Barracó.

Brindar per unes festes lliures de violència masclista és l'objectiu de l'Ajuntament de Bétera per a la celebració de la Festa de les Alfàbegues que es duen a terme en el municipi del 12 al 22 d'agost. I per a això, l'àrea de Dona i Igualtat ha posat en marxa la campanya “Que no t'amarguen la festa” gràcies a la qual es repartiran nombrosos protectors de gots per a evitar casos de submissió química i gaudir d'unes festes lliures de violència masclista.

En aquest sentit, hui s'ha fet lliurament als Majorals 2024 del material d'aquesta campanya que inclou els cartells amb l'eslògan, díptics informatius i els cobreix-gots que es començaran a repartir en el Barracó.

La campanya de sensibilització “Que no t'amarguen la festa” busca, a través de diferents materials promocionals i informatius, visibilitzar aquesta problemàtica i conscienciar tant a les dones, amb recomanacions per a gaudir de contextos d'oci i festiu lliures de violències masclistes, impulsant el seu apoderament, com als homes, fomentant conductes respectuoses cap a elles i abandonant silencis apresos en la socialització masculina.

Una iniciativa que se suma a la posada en marxa del Punt Violeta que estarà instal·lat en l'Albereda durant els grans esdeveniments que se celebren en les Festes i que l'any passat va tindre un gran èxit d'assistència i participació gràcies a la col·laboració de les associacions de dones de Bétera.

Voluntariat per al Punt Violeta

En aquest sentit, l'Ajuntament també ha fet una crida a la ciutadania i a la resta de moviment associatiu de Bétera perquè col·laboren en el voluntariat del Punt Violeta.

D'aquesta manera, dilluns que ve 7 d'agost es realitzarà una reunió informativa a Casa Nebot, entre les 11:00h i les 12:30h, per a oferir les directrius necessàries d'actuació a les persones voluntàries i establir torns de participació en el Punt Violeta.

Amb aquestes actuacions, l'Ajuntament de Bétera vol visibilitzar i sensibilitzar al conjunt de la ciutadania enfront de la problemàtica dels abusos i agressions sexuals així com les violències masclistes que les dones pateixen habitualment en els espais públics, especialment en contextos festius i d'oci.

Unes actuacions que es realitzen sempre gràcies a la col·laboració de les regidories de Festes, Joventut i Seguretat Ciutadana que treballen colze a colze amb l'àrea de Dona i Igualtat perquè els veïns i veïnes puguen gaudir d'unes festes lliures d'agressions sexistes.